Rīgā, 28.05.2013

Preses relīze:

**6. jūnijā notiks preses konference par 1. Latvijas Lauku kopienu parlamentu**

**Sorosa fonda - Latvija Lielajā zālē, Alberta ielā 13, 6. jūnijā plkst. 10.00 notiks preses konference par 1. Latvijas Lauku kopienu parlamentu, kas no 6. līdz 8. jūnijam Preiļos un apkārtnes novados pulcēs vairāk kā 160 dalībniekus. Lauku parlaments Latvijā tiks sasaukts pirmo reizi, un tā galvenais mērķis ir radīt veiksmīgus risinājumus un jaunas iespējas lauku attīstībai, iniciējot dažādu pušu sadarbību vietējā, reģionālā un nacionālā mērogā. 1. Latvijas Lauku kopienu parlamenta darbā iesaistīsies lauku teritoriju aktīvie iedzīvotāji no visiem Latvijas reģioniem, Latvijas un citu Eiropas valstu lauku attīstības speciālisti, pašvaldības pārstāvji, deputāti un citi, kam rūp Latvijas lauku nākotne.**

Preses konferencē visi Latvijas reģioni tiks iešūpoti trīs dienu Parlamenta norisei un simboliski uzsāks ceļojumu uz parlamenta norises vietu, pa ceļam iepazīstot arī Nītaures, Vecpiebalgas un Jaunsilavas kopienu iniciatīvas. Par pasākuma nozīmi, norises gaitu un plānotajiem rezultātiem informēs Latvijas Lauku foruma valdes priekšsēdētājs Valdis Kudiņš, Preiļu rajona partnerības pārstāvji, Sorosa fonda – Latvija iniciatīvas „Pārmaiņu iespēja skolām” vadītāja Aija Tūna un Zviedrijas Lauku parlamenta organizatoru nacionālās kustības „Visai Zviedrijai jādzīvo” („Hela Sverige Ska Leva”) pārstāve Klass Beklins (Claes Becklin).

Lauku kopienu parlamenta ideja balstīta līdzdalīgā demokrātijā un lauku kopienu kapacitātes paaugstināšanā, ieviešot Latvijā praksi lauku attīstības veicināšanai, kas jau daudzus gadus tiek izmantota citās Eiropas valstīs, to skaitā Igaunijā un Zviedrijā. Lauku kopienu parlamenta darbības princips balstās uz līdzvērtīgu dialogu un diskusiju starp kopienu pārstāvjiem un politikas veidotājiem.

1. Latvijas Lauku kopienu parlaments centrālā norises vieta būs Preiļi, bet tematiskās darba grupas paralēli darbosies kaimiņu – Aglonas, Līvānu, Vārkavas un Riebiņu novados. Lauku parlamenta ietvaros tiks rīkotas pieredzes stāstu prezentācijas, labās prakses apmaiņa un priekšlikumu izstrāde, lai rosinātu rīcības, kas nepieciešamas, lai veicinātu Latvijas lauku kopienu ilgtspēju.

Plašāka informācija par 1. Lauku kopienu parlamentu: [www.laukuforums.lv](http://www.laukuforums.lv)

Valdis Kudiņš

Latvijas Lauku forums

t. 28811439